બેંગલોરથી અમે ભણનાર પાંચ સંતો સ્વામીશ્રીનો દિવ્ય લાભ લેવા હૈદરાબાદ ગયા હતા. સ્થાનિક મુમુક્ષુ શ્રી મહેન્દ્રભાઈ પટેલને ત્યાં સ્વામીશ્રીનો ઉતારો હતો. એક દિવસ બપોરે સ્વામીશ્રી ઠાકોરજી જમાડી, પોતાના શયનકક્ષમાં આરામમાં જતા હતા. અમે પાંચેય સંતો શયનદર્શન માટે અંદર ગયા. અમને આવેલા જોઈ સ્વામીશ્રીને વાત કરવાની ઊલટ આવી ગઈ. પલંગમાં પોઢવાને બદલે સોફામાં વિરાજ્યા. મીઠા સ્વરે આવકાર આપી અમને બેસાડ્યા ને વાત માંડી, 'તમે બધા સંસ્કૃત ભણો છો તો આપણો સિદ્ધાંત દૃઢ કરવો. શાસ્ત્રીજી મહારાજે પ્રવર્તાવેલો સિદ્ધાંત સો ટકા સાચો છે. એની પુષ્ટિ થાય એવું ભણવું, ભગવાન શ્રીજીમહારાજ સાકાર છે. અક્ષરધામમાં દિવ્ય સ્વરૂપે બિરાજે છે, નિરાકાર નથી. શાસ્ત્રીજી મહારાજનો દાખડો સફળ કરવો. આપણી ઉપાસના પ્રવર્તાવવી. આપણું તત્ત્વજ્ઞાન સર્વોપરી છે. શ્રીજીમહારાજ કર્તા-સાકાર-સર્વોપરી અને અત્યારે પ્રગટ છે.'